Seun (8) verdrink langs waterparkArgieffoto: NSRI ŉ Agtjarige seun het Saterdag in die strandmeer langs die Wild Coast Sun Casino in die Oos-Kaap se waterpark verdrink. John Nicholas, stasiebevelvoerder van die Nasionale Seereddingsinstituut (NSRI) se Port Edward-tak, het gesê NSRI-bemanning is omstreeks 13:20 na die strandmeer ontbied nadat lewensredders ŉ verdrinking aangemeld het. “Ons het ŉ waterponie en swemmers na die toneel ontplooi. Die polisie se soek-en-reddingseenheid en Med-Evac-ambulansdienste het ook spoedig gereageer,” het Nicholas gesê. Nicholas het gesê by die NSRI se aankoms op die toneel was ŉ lewensredder op ŉ Malibu-reddingsbord reeds besig om in die strandmeer na die seun, van Mzamba, te soek wat onder die water verdwyn het toe hy gaan swem het. “Polisieduikers het in die water na die seun gesoek en NSRI-bemanning het bygestaan in ŉ soektog op die wateroppervlak. Ná ŉ uitgebreide soektog het die polisieduikers op die seun afgekom en hom uit die water gehaal. Ongelukkig kon daar niks vir hom gedoen word nie en hy is op die toneel dood verklaar.” Dit is nie dadelik bekend of die seun ŉ besoeker aan die waterpark was en of hy die strandmeer van buite die oord af binnegegaan het nie. Die polisie doen ŉ geregtelike doodsondersoek en staan die seun se familie by. Nicholas het sy innige meegevoel met die seun se naasbestaandes betuig.